Maktab Rendah Sains MARA Kuantan

Maktab Rendah Sains MARA Kuantan (singkatan: MRSM Kuantan) merupakan sebuah sekolah berasrama penuh di bawah institusi MRSM, yang dikelolakan oleh MARA. Ianya terletak di Kuantan, Pahang. MRSM Kuantan menerima lebih 750 orang pelajar yang terdiri daripada pelajar tingkatan satu hingga tingkatan lima.

Persatuan Bekas Pelajar MRSM Kuantan (ANSARA Kuantan) yang juga dikenali sebagai Kuatagh telah ditubuhkan pada tahun 1988 dengan keahlian seramai 235 orang.

Sejarah

Penubuhan maktab 
Maktab Rendah Sains MARA Kuantan telah memulakan sesi pengajian pada Mac 1974 dengan pelajar seramai 142 orang sahaja. Pelajar-pelajar perintis ini telah mengambil peperiksaan Sijil Rendah Pelajaran (SRP) dan Lower Certificate Education (LCE) pada tahun 1976 dengan mencapai kejayaan 100% kelulusan. MRSM Kuantan telah dirasmikan pada 3 Julai 1978 oleh Kebawah Duli Yang Maha Mulia Sultan Pahang, Sultan Haji Ahmad Shah Al Mustain Billah Ibni Al Marhum Sultan Abu Bakar Ri'ayatuddin Al Mua'dzam Shah.

Kejayaan

Bukan akademik 

Beberapa orang pelajar MRSM Kuantan berjaya mencipta produk yang diberi nama Portable Visualiser. Produk ini merupakan sebuah alat bantu mengajar digital yang memberi manfaat kepada guru-guru sekolah. Antara ciri yang terdapat dalam alat ini termasuklah mudah dibawa kerana ia bersaiz seperti storan USB, serta memiliki capaian Internet. Dijual di bawah jenama MyEzee, produk ini menerima sambutan hangat di kalangan guru-guru sekolah yang berpendapat ia memudahkan mereka dalam pembelajaran di kelas. Produk ini memenangi anugerah khas juri dalam Konvensyen Pembudayaan Keusahawanan Koperasi Sekolah (KPKKS) untuk tahun 2015.

Seorang pelajar MRSM Kuantan, Noor Dalilah Jefri Ahmad muncul juara pertandingan mengeja Spell It Right yang dianjurkan oleh RHB-New Straits Times 2016 untuk kategori sekolah menengah.

Pada 22 hingga 25 Julai 2016, MRSM Kuantan telah menjadi tuan rumah bagi Festival Muzik MRSM Se-Malaysia 2016 kali ke-5. Kumpulan Gamelan MRSM Kuantan telah berjaya merangkul anugerah Kostum Terbaik dan memenangi tempat kedua dalam kategori Gamelan. Kumpulan ini telah membawakan lagu Lambang Sari serta Turun Gambang bagi lagu tradisional dan lagu Rasaku Rasamu ciptaan Mohd Faliq bin Che Adeni dan berada di bawah bimbingan Cikgu Hasmiza binti Dato Mohd Ali sebagai jurulatih, manakala Puan Rosmaliza Yusuf dan Cik Normala Yaacob sebagai penasihat kumpulan tersebut.

Lagu rasmi 

Wahai putera puteri bangsaku 

Ayuh segera menuju

Mengikut gerak langkah maju

Bersatu mencari ilmu

Di zaman sains dan teknologi

Negara perlukan jasamu

Janganlah rasa malas lagi

Bersama memegang teraju

Di Maktab Rendah Sains MARA

Tuntut ilmu jangan jemu

Ikrar taat setia pada guru

Berdisiplin selalu

Hari ini hari mulanya

Hari esok berjaya

Lengkapkan segala yang ada

Ke kuliah kita segera

Rujukan

Lihat juga
 Maktab Rendah Sains MARA
 Majlis Amanah Rakyat

Kuantan
Sekolah menengah di Pahang